b'\n_START_ARTICLE_\nHutterjeva kolonija\n_START_PARAGRAPH_\nHutterjeva kolonija je naziv za delavsko kolonijo, ki se nahaja na Pobre\xc5\xbeju v Mariboru. Zgrajena je bila med leti 1936 in 1937._NEWLINE_Stanovanjska kolonija je nastala na pobudo znanega mariborskega industrialca Josipa Hutterja, po katerem je tudi dobila ime. Josip Hutter je imel visoko razvito socialno odgovornost do svojih zaposlenih. To se ka\xc5\xbee predvsem v tem, da se je stanovanjske problematike svojih zaposlenih lotil tako, da se je odlo\xc4\x8dil za izgradnjo stanovanj (zgradil je tudi Hutterjev blok), ob enem pa je omogo\xc4\x8dal ugodna posojila za vse tiste, ki so se odlo\xc4\x8dili hi\xc5\xa1o zgraditi sami._NEWLINE_Kolonija je bila zasnovana kot (takrat) primestna delavsko-bivalna soseska visoko-pritli\xc4\x8dnih dvoj\xc4\x8dkov. Za ta namen je Hutter na Pobre\xc5\xbeju kupil cenej\xc5\xa1e zemlji\xc5\xa1\xc4\x8de izven mesta. Mestni stavbenik Rudolf Kiffman pa je pri\xc4\x8del graditi dvajset dvodru\xc5\xbeinskih hi\xc5\xa1, ki so bile razporejene vzdol\xc5\xbe treh vzporednih ulic, Zupan\xc4\x8deve, Tekstilske in ulice \xc5\xa0travhovih. Podkleteni dvoj\xc4\x8dki imajo preprost kvadratni tloris z iztopajo\xc4\x8dima stranskima volumna verand in vrtom na zadnji strani. Prekriva jih dvokapna streha s slemenom v smeri sever-jug. Temelji so \xc5\xbeelezobetonski, stene pa iz opeke. Stanovanja so imela pokrit vetrolov, predprostor, strani\xc5\xa1\xc4\x8de, kopalnico, shrambo, kuhinjo, dve sobi ter podstre\xc5\xa1je. Vse hi\xc5\xa1e so imele vodovod, elektri\xc4\x8dno napeljavo in izplakovalna strani\xc5\xa1\xc4\x8da._NEWLINE_Stanovanja so bila namenjena predvsem kvalificiranim delavcem Hutterjeve tekstilne tovarne. Po prvotnih na\xc4\x8drtih naj bi delavci postopoma, z odpla\xc4\x8devanjem najemnin, postali tudi lastniki hi\xc5\xa1, kar pa se zaradi druge svetovne vojne v praksi ni nikoli zgodilo._NEWLINE_Na podlagi ohranjenega situacijskega na\xc4\x8drta Hutterjeve kolonije vemo, da je tovarnar Hutter \xc5\xbeelel nadaljevati z gradnjo delavskih stanovanj. Na Pobre\xc5\xbeju je na\xc4\x8drtoval mnogo ve\xc4\x8djo delavsko kolonijo; njeno uresni\xc4\x8ditev pa je prepre\xc4\x8dil za\xc4\x8detek druge svetovne vojne._NEWLINE_Stanovalci so tekom let mo\xc4\x8dno posegli v homogenost in enovitost arhitekture, tako da vsaka ka\xc5\xbee svoj zna\xc4\x8daj.'